“ทองไทย” พุ่งพรวด 300 บาท ตามตลาดโลก สูงสุดรอบเกือบ 9 ปี กังวล “โควิด” ฉุด ศก.ทรุด
"สมาคมค้าทองคำ" รายงานราคาทองเปิดตลาดเช้านี้ "ทองไทย" พุ่งพรวด 300 บาท ตามตลาดโลก สูงสุดรอบเกือบ 9 ปี หลังนักลงทุนกังวลสถานการณ์ “โควิด” ฉุดเศรษฐกิจทรุด 
"สมาคมค้าทองคำ" รายงานราคาทองเปิดตลาดเช้านี้ "ทองไทย" พุ่งพรวด 300 บาท ตามตลาดโลก สูงสุดรอบเกือบ 9 ปี หลังนักลงทุนกังวลสถานการณ์ “โควิด” ฉุดเศรษฐกิจทรุด
8 ก.ค. 2563

สมาคมค้าทองคำ รายงานราคาทอง (96.5%) เปิดตลาดวันนี้ (8 ก.ค.63) เมื่อเวลา 09.27 น. ราคาปรับขึ้น 300 บาท เมื่อเทียบกับประกาศราคาซื้อขายวานนี้ที่ปรับขึ้นครั้งเดียวตอนเปิดตลาด 100 บาท ซึ่งเป็นระดับสูงสุดในรอบกว่า 1 เดือน
โดยราคาทองคำแท่ง รับซื้ออยู่ที่บาทละ 26,450 บาท ขายออกที่ราคาบาทละ 26,550 บาท
ส่วนทองรูปพรรณ รับซื้ออยู่ที่บาทละ 25,969.08 บาท ขายออกที่ราคาบาทละ 27,050 บาท
ราคาทองคํา Gold spot เช้านี้เคลื่อนไหวที่บริเวณ 1,794 ดอลลาร์ หลังจากปิดตลาดเมื่อคืนที่ผ่านมาพุ่งขึ้น 16.4 ดอลลาร์ สู่ระดับ 1,809.9 ดอลลาร์ แตะระดับสูงสุดในรอบเกือบ 9 ปี เนื่องมาจากการเข้าซื้อทองคำในฐานะสินทรัพย์ที่ปลอดภัย ท่ามกลางความกังวลเกี่ยวกับผลกระทบจากการแพร่ระบาดครั้งใหม่ของไวรัสโควิด-19 หลังจำนวนผู้ติดเชื้อและผู้เสียชีวิตจากไวรัสดังกล่าวเพิ่มขึ้นอย่างต่อเนื่องทั้งในสหรัฐฯ และทั่วโลก
ขณะที่ทองคํา Spot ปิดตลาดเมื่อคืนที่ผ่านพุ่งแตะระดับสูงสุดนับตั้งแต่วันที่ 16 ก.ย. 2554 เนื่องมาจากความวิตกกังวลเกี่ยวกับผลกระทบทางเศรษฐกิจที่จะเกิดขึ้นจากการแพร่ระบาดรอบใหม่ของไวรัสโควิด-19 โดยล่าสุด Worldometer เว็บไซต์รายงานข้อมูลล่าสุดที่มีการรวบรวมจากหน่วยงานด้านสาธารณสุขทั่วโลก ระบุว่า ยอดผู้ติดเชื้อทั่วโลกอยู่ที่ 11,769,523 ราย และยอดผู้เสียชีวิตอยู่ที่ 541,488 ราย โดยสหรัฐติดอันดับ 1 ของโลกทั้งจำนวนผู้ติดเชื้อไวรัสโควิด-19 และผู้เสียชีวิต